b'\n_START_ARTICLE_\nBhopal-katastrofen\n_START_PARAGRAPH_\nBhopal-katastrofen, ogs\xc3\xa5 kjent som Bhopal-ulykken eller gasstragedien i Bhopal, var en industriulykke som fant sted i 1984 p\xc3\xa5 en spr\xc3\xb8ytemiddelfabrikk midt i den indiske byen Bhopal, som er hovedstad i delstaten Madhya Pradesh. Industrianlegget som produserte pesticid var eid og drevet av det amerikanske konsernet Union Carbide India Limited (UCIL), et heleid datterselskap av Dow Chemical Company. _NEWLINE_Rundt midnatt mellom den 2. og 3. desember 1984 slapp gassanlegget ut flere tonn av giftgassen metylisocyanat (MIC) og andre toksiner i atmosf\xc3\xa6ren, noe som resulterte i at over 500\xc2\xa0000 mennesker ble direkte eksponert for disse milj\xc3\xb8giftene. D\xc3\xb8dstallene som f\xc3\xb8lge av utslippet varierer kraftig. Det umiddelbare, offisielle d\xc3\xb8dstallet var 2\xc2\xa0259, mens delstatsregjeringen i Madhya Pradesh har bekreftet til sammen 3\xc2\xa0787 d\xc3\xb8dsfall relatert til gassutslippet. Andre regjeringskilder ansl\xc3\xa5r d\xc3\xb8dstallet til 15\xc2\xa0000. Andre igjen ansl\xc3\xa5r at 8\xc2\xa0000 d\xc3\xb8de i l\xc3\xb8pet av de f\xc3\xb8rste ukene og at ytterligere 8\xc2\xa0000 senere d\xc3\xb8de av gassrelaterte sykdommer._NEWLINE_29 \xc3\xa5r etter gasstragedien fortsetter de 390 tonn giftige kjemikaliene som ble etterlatt p\xc3\xa5 UCIL-anlegget \xc3\xa5 lekke ut og forurense grunnvannet i omr\xc3\xa5det, hvilket ber\xc3\xb8rer tusener av lokale beboere som er avhengige av grunnvannet. Det er imidlertid noe uenighet om omfanget av den fortsettende forurensningen og om kjemikaliene som fortsatt er lagret p\xc3\xa5 stedet utgj\xc3\xb8r noen helserisiko. If\xc3\xb8lge BBC har Bhopal-ulykken blitt kalt \xc2\xabverdens verste industrikatastrofe\xc2\xbb. Det er ogs\xc3\xa5 en av de mest kjente milj\xc3\xb8katastrofer i historien._NEWLINE_Det p\xc3\xa5g\xc3\xa5r fortsatt et rettslig etterspill i de amerikanske domstolene og en domstol i Bhopal mot Union Carbide, som i dag er eid av Dow Chemical Company. India har utstedt arrestordre p\xc3\xa5 Warren Anderson, som var administrerende direkt\xc3\xb8r i Union Carbide ved tidspunktet for katastrofen. Den 7. juni 2010 ble syv tidligere ansatte, inkludert tidligere styreleder i UCIL, d\xc3\xb8mt i Bhopal til to \xc3\xa5rs fengsel hver for uaktsomme drap og for ikke \xc3\xa5 ha forhindret giftgasskatastrofen. En \xc3\xa5ttende tidligere ansatt ble ogs\xc3\xa5 d\xc3\xb8mt, men han d\xc3\xb8de f\xc3\xb8r dommen ble kunngjort. _NEWLINE_London 2012 Olympics havnet i en kontrovers p\xc3\xa5 grunn av sponsoravtale med Dow Chemicals. Til tross for protester \xc3\xb8nsket verken London 2012 Olympics eller Dow Chemicals \xc3\xa5 avslutte sponsoravtalen. I januar 2012 trakk Meredith Alexander seg som medlem av komiteen som hadde ansvaret for overv\xc3\xa5ke de etiske sidene av London OL.'